തെറ്റിദ്ധാരണ: കോവാക്സിന് ആവശ്യക്കാരില്ല കല്പ്പറ്റ: ആദ്യമായി വാക്സിന് എടുക്കാന് എത്തുന്നവര് വരെ കോവാക്സിന് വേണ്ടെന്നുവച്ച് കോവിഷീല്ഡ് ആവശ്യപ്പെടുന്നത് വാക്സിനേഷന് യജ്ഞത്തിനു വെല്ലവിളിയാകുന്നു. ജില്ലയിലെ പല വാക്സിന് സെന്ററുകളിലും കോവിഷീല്ഡ് ഇല്ലെന്ന് അറിയുന്നതോടെ പലരും വാക്സിന് എടുക്കാതെ തിരിച്ചു പോകുന്നുണ്ട്. തെറ്റിദ്ധാരണ മൂലമാണ് ആളുകള് കോവാക്സിനു നേരെ മുഖം തിരിക്കുന്നതെന്നു ആരോഗ്യവകുപ്പ് അധികൃതര് പറഞ്ഞു. വിദേശത്ത് അംഗീകാരമില്ലാത്തതിനാല് പ്രവാസികള് ഉള്പ്പെടെ കോവാക്സിന് സ്വീകരിച്ച് പ്രതിസന്ധിയിലായ വാര്ത്തകള് വന്നതോടെയാണ് വാക്സിനേഷന് എത്തുന്നവര് കോവാക്സിന് സ്വീകരിക്കാന് മടി കാണിക്കുന്നത്. വിദേശ അംഗീകാരമില്ലാത്തതിനാല് കോവാക്സിന് ഫലപ്രദമല്ലെന്ന തോന്നലാണ് കോവാക്സിനോട് താല്പര്യം കുറയാന് കാരണം. മിക്കയിടത്തും വാക്സിന് സ്വീകരിക്കാനെത്തുന്നവര് കോവിഷീല്ഡ് മതിയെന്നു വാശിപിടിക്കുന്നത് ആരോഗ്യ പ്രവര്ത്തകര്ക്ക് തലവേദനയാവുകയാണ്. ലഭ്യതയ്ക്കനുസരിച്ച് കോവാക്സിനും കോവിഷീല്ഡും മിക്കവാറും ഒരേ കണക്കിലാണ് വാക്സിനേഷന് കേന്ദ്രങ്ങളില് എത്തുന്നത്. അതിനാല്, എല്ലാവരും കോവിഷീല്ഡിനായി വാശി പിടിച്ചാല് വാക്സിനേഷന് പ്രതിസന്ധിയിലാവും. കോവീഷില്ഡിനേക്കാള് വില കൂടിയതും തുല്യ ഫലപ്രാപ്തിയുള്ളതുമാണ് കോവാക്സിനെന്ന് അധികൃതര് സാക്ഷ്യപ്പെടുത്തുന്നു. പ്രവാസികള്ക്ക് വിദേശ അംഗീകാരവുമായി ബന്ധപ്പെട്ടു പ്രശ്നങ്ങള് ഉണ്ടെങ്കിലും നാട്ടില് കഴിയുന്നവര് കോവാക്സിന് സ്വീകരിക്കുന്നതില് ആശങ്കക്ക് വകയില്ലെന്ന് ഡോക്ടര്മാര് പറയുന്നു. ഇതു സംബന്ധിച്ച ആശങ്കയകറ്റാന് കാര്യങ്ങള് വിശദീകരിച്ചു സമൂഹമാധ്യമങ്ങളിലൂടെ ചില ഡോക്ടര്മാര് ശബ്ദ സന്ദേശമുള്പ്പെടെ നല്കി ബോധവത്കരണവും നടത്തുന്നുണ്ട്. മൂന്നാം തരംഗത്തിനു മുന്പേ പരമാവധി വാക്സിനേഷന് നടത്തണമെന്ന ലക്ഷ്യം മുന്നിര്ത്തിയും കോവിഡ് പ്രതിരോധ പ്രവര്ത്തനങ്ങളിലും കഠിനാധ്വാനം ചെയ്യുന്ന ആരോഗ്യ പ്രവര്ത്തകര് ചിലയിടങ്ങളില് കോവാക്സിന് ബോധവത്കരണം കൂടി നടത്തേണ്ട സ്ഥിതിയാണുള്ളത്. അതിനിടെ ജില്ലയിലെ ഒട്ടുമിക്ക സ്വകാര്യ ആശുപത്രികളിലും കോവിഷീല്ഡ് മാത്രമാണ് വാക്സിനായി നല്കുന്നത്. കോവാക്സിന് മിക്ക സ്വകാര്യ ആശുപത്രികളിലും ഇല്ലാത്തതും സാധാരണക്കാരില് പലര്ക്കും കോവിഷീല്ഡ് വാക്സിന് എടുക്കുന്നതാണ് നല്ലത് എന്ന തോന്നലുണ്ടാക്കിയിട്ടുണ്ട്.